7.2.2023
DA
Den Europæiske Unions Tidende
C 47/137 Onsdag den 6. juli 2022
15. er af den opfattelse, at EU bør udpege de FN-organer og andre multilaterale organisationer, der er afgørende for at fremme politisk dialog, konvergens og politiske løsninger på globale udfordringer og fastsættelse af standarder; mener, at EU bør fastsætte klare mål og klare prioriteter for dialog med og støtte, herunder budgetstøtte, til sådanne organer og organisationer; minder i den forbindelse om, at EU og dets medlemsstater allerede er de største økonomiske bidragydere til FN og mange af dets agenturer og programmer, men at denne forpligtelse over for og støtte til FN ikke altid giver sig udslag i, at EU, dets medlemsstater og ligesindede partnere har mere indflydelse på centrale FN-agenturers holdninger eller på multilaterale fora, hvilket er særligt bekymrende i en tid præget af ikkedemokratiske regimers, f.eks.
Ruslands, voksende selvhævdelse i sådanne fora;
16. påpeger standarders øgede geopolitiske betydning, navnlig inden for teknologi, og opfordrer indtrængende EU til at handle strategisk med henblik på at blive en supermagt inden for fastsættelsen af standarder i multilaterale fora;
17. opfordrer EU, dets medlemsstater og ligesindede partnere til yderligere at forbedre deres koordinering, når det drejer sig om at etablere fælles støtte til kandidaturer til ledende stillinger i multilaterale fora; påpeger behovet for at koordinere med ligesindede partnere i andre regioner i verden og i lyset af betydningen af princippet om en retfærdig geografisk fordeling af ledende stillinger at bevare et stærkt fokus på demokratiske værdier;
18. understreger i den forbindelse den centrale rolle, som Organisationen for Sikkerhed og Samarbejde i Europa (OSCE) spiller som en søjle i den europæiske sikkerhed, og opfordrer til, at organisationens samlede sikkerhedsstrategi styrkes yderligere;
19. opfordrer EU til at samarbejde med og inden for FN, regionale organisationer, internationale fora såsom G7 og G20 og ad hoc-koalitioner for at tackle de nuværende og fremtidige globale udfordringer;
20. opfordrer Kommissionen og NF/HR til at videreudvikle deres strategi for multilateralisme — herunder gennem regelmæssigt ajourførte retningslinjer for, hvordan man skal forholde sig i forskellige fora — med medtagelse af spørgsmål såsom reformen af FN-systemet og en mere central rolle til eller en mere formel repræsentation af EU, og en vision for en ny verdensorden, der vil forme den på en måde, der kan puste nyt liv i multilateralismen; mener, at EU vil være nødt til at opbygge alliancer med ligesindede partnere for at udvikle et multilateralt samarbejde på tværs af en bred vifte af fora, men at disse alliancer ikke altid vil involvere de samme aktører, da målet altid skal være at opretholde et effektivt, regelbaseret system for global styring;
21. gentager sine holdninger til den russiske angrebskrig mod Ukraine, som det har givet udtryk for i tidligere beslutninger;
22. fordømmer i de kraftigste vendinger Den Russiske Føderations angrebskrig mod Ukraine samt Belarus' involvering i denne krig og kræver, at Rusland øjeblikkeligt indstiller alle militære aktiviteter i Ukraine og betingelsesløst trækker alle styrker og militært udstyr tilbage fra hele Ukraines internationalt anerkendte territorium; understreger, at denne militære aggression og invasion udgør en alvorlig krænkelse af folkeretten; betragter den russiske invasion i Ukraine som et angreb — ikke blot mod et suverænt land, men også mod principperne og mekanismerne for samarbejde og sikkerhed i Europa og den regelbaserede internationale orden, som er defineret i FN-pagten;
23. glæder sig over, at Rusland er blevet suspenderet fra FN's Menneskerettighedsråd; glæder sig over de beslutninger, som internationale organisationer, herunder inden for kultur og sport, har truffet om at suspendere Ruslands deltagelse; opfordrer EU's ledere og lederne af andre stater til at udelukke Rusland fra G20 og andre multilaterale samarbejdsorganisationer, eksempelvis Verdenshandelsorganisationen, UNESCO og andre, hvilket vil sende et vigtigt signal om, at det internationale samfund ikke har tænkt sig at vende tilbage til den tidligere situation med den angribende stat;
24. understreger, at en fuldstændig og effektiv gennemførelse af eksisterende sanktioner i hele EU og fra EU's internationale allieredes side skal være en prioritet nu; opfordrer EU til at anvende multilaterale fora til at sikre effektiviteten af disse sanktioner;